*Melléklet a 64/2023. sz. Képv. test. határozathoz*

**ÁTFOGÓ ÉRTÉKELÉS KISKŐRÖS VÁROS ÖNKORMÁNYZATA**

**2022. ÉVI**

**GYERMEKJÓLÉTI ÉS GYERMEKVÉDELMI FELADATAINAK ELLÁTÁSÁRÓL**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, – a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet ( a továbbiakban: Gyer.) 10. számú mellékletében meghatározott tartalmi követelményeknek megfelelően - amelyet a Képviselő-testület megtárgyal. Az értékelést - települési önkormányzat esetén a Képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

**1. A település demográfiai mutatói**

A település állandó lakosainak száma 2023. január 1-jén 13.831 fő.

A népesség korcsoporti megoszlása a következő:

|  |  |  |  |
| --- | --- | --- | --- |
| **Korcsoport** | **Férfi** | **Nő** | **Együtt** |
| 0-3 éves |  244 |  236 | 480 |
| 4-7 éves |  281 |  263 | 544 |
| 8-14 éves | 484 | 436 | 920 |
| 15-18 éves | 266 | 254 | 520 |
| 19-62 éves |  3958 |  3885 |  7843 |
|  63-100 éves |  1341 |  2183 |  3524 |
| **Összesen:** |  6574 |  7257 |  13831 |
|  |  |  |
|  |

A 0-18 év közötti korosztály létszáma 2464 fő. Ez a város állandó lakosainak 17,81 %-a.

A nők aránya az összlakosságon belül 52,46 %. 2022. évben 90 gyermek született, 30 gyermekkel kevesebb, mint az előző évben. 2022. évhez képest 131 fővel csökkent az állandó népesség száma.

***Kiskőrös állandó lakosságának alakulása 2016-2023 évek között***

***(adott év január 1-jei állapot)***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Év** | **2016** | **2017** | **2018** | **2019** | **2020** | **2021** | **2022** | **2023** |
| **Állandó lakosság (fő)** | 14479 | 14361 | 14239 | 14202 | 14106 | 14071 | 13.962 | 13.831 |

***Kiskőrösön a 0-18 éves korcsoport alakulása 2016-2023 évek között***

***(adott év január 1-jei állapot)***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Év****Korcsoport** | **2016** | **2017** | **2018** | **2019** | **2020** | **2021** | **2022** | **2023** |
| 0-3 éves | 546 | 535 | 516 | 536 | 502 | 532 | 522 | 480 |
| 4-7 éves | 505 | 522 | 522 | 525 | 557 | 548 | 536 | 544 |
| 8-14 éves | 921 | 902 | 917 | 921 | 922 | 907 | 930 | 920 |
| 15-18 éves | 515 | 536 | 508 | 515 | 512 | 512 | 511 | 520 |
| **Összesen:** | **2487** | **2495** | **2463** | **2497** | **2493** | **2499** | **2499** | **2464** |

***Kiskőrösi újszülöttek számának alakulása 2015-2022 évek között***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Év** | **2015** | **2016** | **2017** | **2018** | **2019** | **2020** | **2021** | **2022** |
| **Újszülöttek száma (fő)** | 140 | 134 | 110 | 132 | 116 | 156 | 120 | 90 |

**2. Az önkormányzat által nyújtott pénzbeli, természetbeni ellátások biztosítása**

A **rendszeres gyermekvédelmi kedvezményre** való jogosultság megállapításának célja a Gyvt. 19. § (1) bekezdése alapján annak igazolása, hogy a gyermek szociális helyzete alapján jogosult az ingyenes vagy kedvezményes intézményi gyermekétkeztetésnek és a szünidei gyermekétkeztetésnek, pénzbeli támogatásnak, valamint egyéb kedvezményeknek az igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

2022. december 31-én 112 gyermek részesült rendszeres gyermekvédelmi kedvezményben. Közülük 38 fő volt 6 éven aluli, 55 fő a 6-13 éves korosztályból, 18 fő 14-17 év közötti és 1 fő volt nagykorú. A 112 gyermekből 5 gyermek tartósan beteg, fogyatékos. Összesen 57 család részesült a kedvezményben, ebből 20 szülő egyedülállóként vált jogosulttá az ellátásra.

A 112 rendszeres gyermekvédelmi kedvezményben részesülő gyermek közül 82 fő hátrányos helyzetűnek, 9 fő pedig halmozottan hátrányos helyzetűnek minősül. A hátrányos helyzetű gyermekek közül 81 gyermeknél a szülő alacsony iskolai végzettsége miatt, 1 gyermeknél pedig a szülő alacsony foglalkoztatottsága miatt került megállapításra a hátrányos helyzet.

A rendszeres gyermekvédelmi kedvezményben részesülők támogatására 1.999 E Ft-ot biztosított az állami költségvetés. Ezt a támogatást pénzbeli támogatásként nyújtja az önkormányzat. A rendszeres gyermekvédelmi kedvezményben részesülők közül 2022. évben átlagosan 36 fő alap összegű pénzbeli támogatásban, átlagosan 120 fő emelt összegű pénzbeli támogatásban részesült.

Az önkormányzat az időszakosan létfenntartási gondokkal küzdő gyermeket gondozó családok iskolás korú gyermekei részére a **rendkívüli települési támogatás** keretén belül a gyermek **iskolakezdéséhez** **támogatást** nyújtott, gyermekenként átlagosan 5000,- forint összegben, 8 család 22 gyermeke részére.

**Egyéb, a Gyvt.-ben nem szabályozott pénzbeli és természetbeni ellátások**

A hátrányos helyzetű, szociálisan rászoruló felsőoktatási hallgatók és a felsőoktatási intézménybe jelentkezni kívánó fiatalok számára az önkormányzat a Bursa Hungarica Felsőoktatási Önkormányzati Ösztöndíjpályázaton keresztül nyújt rendszeres anyagi segítséget.

2022. évben 8 fő szociálisan rászoruló felsőoktatási hallgató tanulmányait támogatta Kiskőrös Város Önkormányzata (a továbbiakban: Önkormányzat). Erre a célra az Önkormányzat a 2022. évi költségvetésében 375.000,-Ft előirányzatot biztosított.

**A gyermekétkeztetés megoldásának módjai**

A városban a Kiskőrösi Óvodákban, a Kiskőrösi Bem József Általános Iskolában, Kiskunhalasi Szakképzési Centrum Kiskőrösi Wattay Technikum és Kollégiumában, Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában (EGYMI), valamint a Kiskőrösi Petőfi Sándor Evangélikus Óvoda, Általános Iskola, Gimnázium és Technikumban az alábbiak szerint vették igénybe a gyerekek / tanulók az étkeztetési lehetőséget (menza, napközi).

|  |
| --- |
|  **Gyermekétkeztetés** |
| tagintézmény neve | igénybevevők száma (havi átlagos adat) |  ebből kedvezmény mértéke |
|  50 % |  100 % |
| Kiskőrösi Óvodák | 365 | - | 334 |
| Kiskőrösi Evangélikus Középiskola Harangvirág Óvodája | 122 | - | 99 |
| Kiskőrösi Bem József Általános Iskola | 339 | 102 | 54 |
| Kiskőrösi Evangélikus Középiskola Petőfi S. Általános Iskolája | 432 | 122 | 11 |
| Kiskőrösi Evangélikus Középiskola | 115 | 41 | 0 |
| Kiskunhalasi Szakképző Centrum Kiskőrösi Wattay Technikum és Kollégium | 15 | 1 | 4 |
| Kiskőrösi EGYMI | 130 | 85 | 45 |
|  |  |

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 13/B. §**-**a alapján a jegyző 2022. évben is írásban tájékoztatta azon hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermek szülőjét vagy más törvényes képviselőjét, aki jogosult a szünidei gyermekétkeztetésre.

A fentiek alapján a jogosultak részére – 2022-ben

1. tavaszi szünetre 67 családnak, 150 gyermekére,
2. nyári szünetre 68 családnak, 152 gyermekére,
3. téli szünetre 43 családnak, 89 gyermekére tekintettel

került postázásra a tájékoztatás és az a formanyomtatvány, amelyen igényelni tudták a szünidei gyermekétkeztetést.

A szünidei gyermekétkeztetés keretében a szülő, törvényes képviselő kérelmére 18 kiskorúnak biztosította az Önkormányzat az Eatrend Kft tálalókonyháján a déli meleg főétkezést. A tavaszi szünetben 5, a nyári szünetben 17, a téli szünetben 3 hátrányos helyzetű és halmozottan hátrányos helyzetű gyermek étkezhetett ingyenesen.

A 2022/2023. tanév rendjére alkalmazandó veszélyhelyzeti szabályokról szóló 368/2022. (IX. 29.) Korm. rendelet 1.§ (4) bekezdése alapján az őszi szünetet a 2022/2023. tanévben nem lehetett kiadni, ezért szünidei gyermekétkeztetést sem kellett megszervezni az őszi időszakra.

**3. Az önkormányzat által biztosított személyes gondoskodást nyújtó ellátások**

Az Önkormányzat a Gyvt.-ben előírt személyes gondoskodást nyújtó ellátások közül

1. gyermekjóléti szolgáltatást
2. család-és gyermekjóléti szolgálat és

 ab) család- és gyermekjóléti központ keretében,

1. gyermekek napközbeni ellátását bölcsőde keretében,

biztosított.

A Képviselő-testület a 125/2015. számú Képviselő-testületi határozata alapján a Sorsfordító Szolgáltató Központ látja le a család-és gyermekjóléti szolgálat feladatait Kiskőrös Város Önkormányzatával kötött ellátási szerződés szerint.

A család-és gyermekjóléti központ és a bölcsőde feladatait az Önkormányzat fenntartásában működő Egészségügyi, Gyermekjóléti és Szociális Intézmény biztosítja.

**Család- és Gyermekjóléti Szolgálat**

A Család-és Gyermekjóléti Szolgálatot (a továbbiakban: Szolgálat) a Sorsfordító Szolgáltató Központ fenntartásában lévő Sorsok Háza Szociális Intézmény működteti Kiskőrös Város Önkormányzatával - a Képviselő-testület 112/2015. és 125/2015. számú határozatai szerint - kötött ellátási szerződés alapján.

Kiskőrös lakosságszáma alapján a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésükfeltételeiről szóló 15/1998. (IV. 30.) NM rendelet szerint 3 és fél fő látja el a családgondozói feladatokat.

A Szolgálat a Kiskőrös, Rákóczi Ferenc utca 14. szám alatti épületben működik. Itt rendelkezésükre áll udvar, nyitott garázs, ügyfélváró, interjúszoba, egy kb. 40 fő befogadására alkalmas közösségi tér, iroda, vizesblokk – külön mozgáskorlátozottak részére is -, valamint teakonyha. A munkatársak rendelkezésére áll egy kerékpár és egy szolgálati autó melyet a városban távolabb lakó és a külterületen, tanyavilágban élő családok látogatására használnak. A munkatársak védelme érdekében a szolgálatnál található egy „pánikhívó” arra az esetre, ha veszélyben érzik magukat az ügyféllel végzett segítői munka során. A „hívó” megnyomását követően 3-5 perc alatt a helyszínre érkezik a biztonsági szolgálat. Munkatársaknak külső mentálhigiénés szakember biztosításával is segítik a mindennapi munka során felmerülő szakmai kérdések kezelését. Továbbá az ott dolgozók rendszeresen vesznek részt tréningeken, team szupervízión.

A Szolgálat munkája kiterjed Kiskőrös város közigazgatási területén élő minden családra és gyermekre. Az ellátottak köre a szociálisan hátrányos helyzetűek, nagycsaládosok, gyermeküket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, érdekérvényesítésben gyenge egyének, családok, a veszélyeztetett gyermekek, családok, devianciákkal élő szülők, gyermekek.

A családsegítés kapcsán kiemelt célcsoportok a felnőtt lakosság körében a tartós munkanélküliek, fiatal munkanélküliek, továbbá az adósság terhekkel és lakhatási problémákkal küzdők, valamint a diszfunkcionálisan működő családok. A gyermekjólét kapcsán kiemelt célcsoportok a lakosság körében a településen élő szociális, mentális vagy gyermeknevelési problémával küzdő, illetve krízishelyzete miatt segítséget igénylő, veszélyeztetett gyermekek, családok, várandós anyák.

A családsegítés és gyermekjóléti szolgáltatás gyermekjóléti feladatait tájékoztatás nyújtásával, szociális segítőmunkával, valamint más személy, illetve szervezet által nyújtott szolgáltatások, ellátások közvetítésével látja el a Szolgálat.

A feladatok megvalósulását felvilágosítások, információnyújtás, kérelmek, beadványok kitöltésének segítése, adományok közvetítése, intézményi támogató levelek megküldése mellett a komplex családgondozás, a családlátogatások, tanácsadás, a családkonzultációs lehetőségek, segítő beszélgetések, csoportok szervezése, vagy a kliens csoportba való eljuttatása szolgálja. A Szolgálat munkatársai egy eset összes körülményeinek feltárása után mérlegelik, hogy a kialakult veszélyeztetettség megszüntethető-e az önként igénybe vehető alapellátásokkal, vagy gyermekvédelmi gondoskodás körébe tartozó, illetve egyéb hatósági intézkedés kezdeményezését szükséges-e megtenni. Amennyiben szükséges ilyen irányú intézkedés, a Szolgálat megkeresi a Család- és Gyermekjóléti Központot. Az intézkedéseket, családlátogatásokat sok esetben a jelzőrendszeri tagokkal közösen végzik.

A szolgálat fő tevékenysége 2022-ben is az alapfeladatok ellátása volt, emellett pedig jelentős élelmiszer, ruha és bútor adományokat juttatott el a rászorulóknak. Az élelmiszer adományokat az Élelmiszer Banktól (a Tesco-tól, Közért -től, a budapesti raktárból, illetve a Sorsfordító Központtól) érkezett élelmiszerek tették lehetővé. Az adományokat az érintetteknek otthonába vitték munkatársaik.

**A családgondozás működése**

2022. évben az ügyfél tevékenységek közül a legjelentősebb az alapellátásban és a védelembe vett családokkal történő foglalkozás volt. Ez lehetőség szerint telefonon keresztül történt, de számos család esetében elkerülhetetlen volt a személyes találkozás a megfelelő helyzetfelmérés és az ehhez illeszkedő segítés érdekében.

A törvényi előírás szerint a családgondozónak az általa, alapellátás keretei között gondozott családdal havonta minimum három alkalommal találkozik A gyakorlatban ez meg is valósul ám a család nehézségei, problémái, anyagi, szociális helyzete sok esetben indokolja a havi 6-7 találkozást is mely történhet lakókörnyezetben vagy a Szolgálat épületében.

Egy család vagy személy alapellátásba való bekerülése többféleképpen történhet, de jellemzően önkéntes alapon. Kivételt képez az önkéntesség alól, ha a családban nevelkedő gyermek veszélyeztetettsége miatt gyámhatósági intézkedés történik, mely keretében a családot kötelezik a Szolgálattal való együttműködésre.

2022-ben a Szolgálat 24 családdal vette fel a kapcsolatot és kötött új együttműködési megállapodást, ennek értelmében gondozta őket rendszeres, komplex családgondozásban. 2022-ben összesen 53 család volt gondozásban. 19 esetben került megszüntetésre együttműködési megállapodás közös megegyezéssel – ezekben az esetekben a családgondozás sikeres volt, a gyermeket, családot veszélyeztető tényezők megszűntek, vagy a család más településre költözött, így illetékesség miatt az ügy az adott település Család- és Gyermekjóléti Szolgálatához lett közvetítve. 2022-ben 2 egyoldalú megállapodás-megszüntetés történt a szolgálat részéről az ügyfelek lakóhelyváltoztatás miatt. 3 esetben gyámhivatali intézkedést követően családból kiemelték az érintett gyermekeket. Mindhárom családnál sikerült családba fogadással megoldani a gyermekek helyzetét, azonban egy családnál a családba fogadó visszalépett és ezért intézményi elhelyezés vált szükségessé.

**A jelzőrendszer működése**

A Szolgálat feladata működtetni Kiskőrös városban a veszélyeztetettséget észlelő- és jelző rendszert, melynek részletes feladatait a 15/1998. (IV. 30.) NM rendelet írja le.
Az észlelő- és jelzőrendszer tagjainak (pl. védőnői szolgálat, háziorvos, házi gyermekorvos, köznevelési intézmények, rendőrség, párfogói felügyelői szolgálat, gyermekjogi képviselő, munkaügyi hatóság, stb.) a rendelet által előírtak szerint kötelessége jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, továbbá hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett veszélyeztető magatartása esetén. Kiskőrösön az észlelő- és jelzőrendszer tagjai aktívak, szoros az együttműködés a tagok és a Szolgálat között.

2022-ben a Szolgálathoz összesen 77 jelzés érkezett.

* 23 esetben az iskolai-óvodai szociális segítőtől (tipikus probléma: óvodai, iskolai igazolatlan hiányzások, gyermekkel kapcsolatos magatartásbeli problémák, gyermek szociális hátrányából fakadó nehézségek),
* 10 esetben a védőnői szolgálattól (tipikus probléma: TAJ kártya hiánya, fejtetvesség, státuszvizsgálat hiánya, védőoltás elmulasztása, terhesség elhanyagolása),
* 32 esetben a köznevelési intézményektől (tipikus probléma: igazolatlan hiányzás, házirend megsértése, agresszív, antiszociális viselkedés),
* 1 esetben a rendőrségtől (tipikus probléma: szabálysértés), valamint
* 11 esetben egyéb szervektől (például Pedagógiai Szakszolgálattól, Gyámhivataltól) (tipikus probléma: nagymértékű igazolatlan iskolai hiányzás, szabálysétrés)

A Szolgálat és a jelzést küldő szervezet között a formális jelzéseken túl a problémák átbeszélése és megoldása kapcsán is jó együttműködés alakult ki. Tapasztalatuk, hogy az időben megtett jelzésekkel akár az egyszeri családlátogatással is hosszún távú eredményeket képesek elérni.

Ez nagyobb befolyással bír az adott családra vagy gyermekre, ugyanis előre látják, hogy a mulasztás következményekkel jár, hiszen a gyermekjóléti rendszer munkatársai személyesen keresik fel a családot, aminek írásos nyoma is marad. A jelzőrendszeri tagok és a Szolgálat munkája ezekben az esetekben prevenciós jelleggel bír, megelőzve a jelentősebb mértékű hiányzásokat és magatartási problémákat.

2022. évben február 28-án, március 29-én, május 17-én, június 21-én, október 18-án és november 29-én történtek jelzőrendszeri megbeszélések.

## 2022. február 28. - jelzőrendszeri megbeszélés (online)

A Szolgálat vezető családsegítője, Ungváriné Szentgyörgyi Erika beszámolt a Szolgálat 2021. évben végzett szakmai munkájáról. Ismertette a jelzések kapcsán felmerült problémák megoldására tett intézkedéseket. Ezt követően ismertette a jelzőrendszeri tagok által visszaküldött értékeléseket, tapasztalatokat.

## 2022. március 29. - jelzőrendszeri megbeszélés

Aszódiné Nedró Éva a Kiskőrösi Polgármesteri Hivatal Közigazgatási Osztályvezetője adott tájékoztatást az ukrán menekültekkel kapcsolatos ügymenetről. A tájékoztatás időpontjában Kiskőrösön hivatalosan csak egy család tartózkodott menekültként a városban. A tájékoztatás kitért arra is, hogy a közhiedelemmel ellentétben a menekültek ellátása szervezetten folyik, így az egyéni „kéregetők” nagy valószínűséggel nem a menekültek közé tartoznak.

##

## 2022. május 17. - jelzőrendszeri megbeszélés

A Kiskőrösi Rendőrkaptányságról Baltás Adrienn c.r. zászlós beszámolt a bűnmegelőzéssel kapcsolatos tevékenységükről. A beszámoló kitért az oktatási intézményekben előforduló szabálysértésekre, annak kezelésére. Az előadó felhívta a jelzőrendszeri tagok figyelmét arra, hogy mennyire fontos a családon belüli erőszak időben való felismerése, illetve ezzel kapcsolatosa jelzések. Emellett kiemelt téma volt a gyermekek biztonságos közlekedésének fontossága, illetve az elektromos rollerek gyermekek által való használatának veszélye.

## 2022. június 21. - jelzőrendszeri megbeszélés

Hajdu Julianna a Sorsfordító Szolgáltató Központ vezetője tartott beszámolót az intézmény szolgáltatásairól és a jelenleg folyamatban levő fejlesztésekről. Hajdu Julianna elmondta, hogy a pszichiátriai és a szenvedély betegeknek sokféle, nappali és közösségi ellátási lehetőségei vannak az intézményi ellátás keretein belül.

## 2022. október 18. - jelzőrendszeri megbeszélés

A jelzőrendszeri tagok nagy érdeklődéssel voltak 2022. június 21-i jelzőrendszeri megbeszélés témája iránt, különös tekintettel a szenvedélybetegekkel kapcsolatos ellátásokra, ezért ismét Hajdu Julianna a Sorsfordító Szolgáltató Központ vezetője tartott egy tájékoztatást. Hajdu Julianna elmondta, hogy jelenleg egyre több lehetőség van az alkohollal küzdő embereknek megsegítésére. Jelzőrendszeri tagok beszámoltak arról, hogy a problémák hátterében legtöbb esetben sajnos a családban előforduló kezeletlen alkoholizmus áll, amelyet a család szényenből vagy tehetetlenségből letagad. Most azonban lehetőség nyílik arra, hogy ha valaki érdemben szeretne megoldást erre a betegségre, az megfelelő ellátásban részesülhet.

## 2022. november 29. - jelzőrendszeri megbeszélés

Ungváriné Szentgyörgyi Erika vezető családsegítő ismertette a jelzőrendszeri tagokkal, hogy az energiatakarékossághoz kapcsolódóan 2022. decemberétől több intézmény tevékenysége hosszabb ideig megváltozott nyitva tartással fog majd működni. Minden intézmény beszámolt arról, hogy milyen nyitvatartással működik, ez idő alatt kiket, hogyan, milyen problémával lehet keresni.

**A Család- és Gyermekjóléti Szolgálat 2022. évi további tevékenységei**

A Szolgálat rendszeresen gyűjt, illetve oszt szét adományokat a rászorulók között. A Sorsfordító Szolgáltató Központ a Magyar Élelmiszerbank Egyesülettel kötött együttműködési megállapodás keretében a közös munka révén napi rendszerességgel kerül kiosztásra sok esetben több mázsa pékáru (kenyérfélék, édes-, sós péksütemények) és zöldség, gyümölcs, melyeket a helyi Tesco áruház, a Közért+Zrt, illetve az élelmiszerbank biztosít. Az élelmiszerosztás a város minden, szükségben levő lakója számára nyitott. A rendszeres élelmiszeradományból számos egyszeri- és együttműködési megállapodással rendelkező ügyfél számára is adományoztak napi rendszerességgel.

2022. évben több mint 300 helyre, 780 alkalommal juttatott el a Szolgálat nagy mennyiségű élelmiszercsomagot, amelyet családlátogatás keretében adtak át a rászoruló családoknak. Megnövekedett az igény a ruhaadományokra is, így a rászoruló családoknak személyre szabott, az évszaknak megfelelő ruházatot vittek az otthonaikba. Emellett sok esetben bútorokat, háztartási eszközöket, gyermekgondozáshoz szükséges berendezési tárgyakat vittek a rászorulóknak. Jelentősen megnövekedett az ügyintézéssel kapcsolatos teendőik is, amelyet nagy számban vettek igénybe az ügyfeleik. Különös kihívást jelent a Szolgálat számára a nem magyar állampolgárokkal kapcsolatos ügyintézések, mivel a családok több éve itt élnek Magyarországon, de a hivatalos irataik rendezetlenek, így a gyermekek sok esetben akadályoztatva vannak a megfelelő ellátások igénybevételében.

Egyre több jelzés érkezik beteg, egyedülálló emberekről is, akiknek az ellátásuk nem megoldott. Ezeket a beteg, sok esetben idős embereket otthonukban felkeresték, időnként élelmiszercsomagot, egyéb adományokat (pl.takaró, ruha) vittek számukra, emellett segítették őket ügyintézésükben, hogy a számukra szükséges, elérhető szolgáltatásokat igénybe tudják venni.

A Szolgálat célja, hogy ne csupán hivatali jelleggel találkozzanak az ügyfeleikkel, hanem teremtsenek olyan alkalmakat is, amelyeken lehetőség nyílik a közvetlenebb kapcsolatépítésre, a segítő kapcsolathoz szükséges bizalmi légkör felépítésére. Erre tapasztalatuk szerint azok a gyermekfoglalkozások a legalkalmasabbak, ahol a szülők is megjelennek.

2022. évben tartottak kétszer 2 napos nyári tábort, 2022. július 13-14-én és július 27-28-án 50-50 fő táborozó részvételével. Választhattak a frizbi, foci, hinta, tollaslabda, japán foci, legó, festés és rajzolás között, amely lekötötte őket. A szülők és a nagyszülők is lelkesen kapcsolódtak be a szabadidős tevékenységekbe. A közös programokat színessé tette a Buborék-show amely teljesen elvarázsolt kicsit és nagyot egyaránt. Különleges élményt jelentett mindenkinek, amikor az óriás buborékot ő maga is elkészítette. Visszatérő vendégünk a “Kutyával egy mosolyért Alapítvány” munkatársai, akik interaktív kutyás programmal érkeztek. A terápiás kutyák azonnal megszerettették magukat a közönséggel, akik jutalomfalattal és simogatással köszönték meg a mutatványokat. A táborozás ideje alatt biztosítva volt minden résztvevő számára érkezéskor a reggeli, majd ezt követően a meleg ebéd, amelyet megkoronázott a hideg desszert is. A táborozás alatt felmerülő étkezési és program, illetve utazási költségeket minden esetben teljes egészében a Szolgálata biztosította a résztvevők részére.

2022 tavaszán húsvéti kézműves foglalkozás keretében készíthettek a gyermekek csodás, fából készült ajtódíszeket, amely ünnepivé varázsolta otthonukat. Az őszi kézműves foglalkozás keretében őszi motívumokkal díszített asztaldíszt vihettek haza. A megjelent gyermeket szeretetvendégség után szállították haza. Azok a gyermekek, akik betegség miatt nem tudtak személyesen megjelenni, otthonaikban kapták mega foglalkozás anyagát. Itt is minden költséget a Szolgálat állt.

A gyerekek nagy örömére 2022-ben folytatták a Tini klubot, amely foglalkozás keretében lehetőség nyílt filmnézésre, társasjátékra és némi önismereti munkára is. Nagy élményt jelentett a gyermekek számára a pizza és édesség fogyasztása is.

2022-ben beindították a baba-mama klubot, amelyre az apukák is eljöttek. A gyermekekkel együtt játszottak, énekeltek, így egyre jobb kapcsolat alakulhatott ki gyermek-szülő és szülő-családsegítő között is.

2022-ben a Szolgálat ismét tartott Mikulás ünnepséget, ahol a gyermekek átvehették az ajándékukat egy ünnepélyes műsor keretében. Ezt követően közös étkezésen vehettek részt a gyermekekkel és a szülőkkel együtt. Azok a gyermekek, akik betegség miatt nem tudtak részt venni a mikulás ünnepségen, azoknak otthonukban adták át az ajándékukat, így több mint 100 gyermek kapott mikulás csomagot. A Szolgálattal Együttműködési Megállapodás alapján kapcsolatban lévő szülők sem maradtak ajándék nélkül, hiszen ők is átvették az egységes tartós élelmiszer csomagot (kb 15000 forint értékben csomagonként) amelyet a Sorsfordító Szolgáltató Központ biztosított számukra.

A már hagyománnyá vált karácsonyi cipősdoboz adományozást is megtartották. A Szolgálattal kapcsolatban álló családokon kívül az EGYMI összes tanulója, óvodása is kapott ajándékot, így több mint 300 gyermeket sikerült megörvendeztetni. Idén a Bem József Általános Iskola diákjai, az Eckerle Kft. és a Hufbau-Akker Építőpont vállalat által összegyűjtött csomagokon túl magánszemélyek is hozzájárultak a karácsony öröméhez. Az összegyűjtött cipősdobozokat a Szolgálat munkatársai válogatták át és juttatták el az érintetteknek.

Rászoruló Személyeket Támogató Operatív Program

A Kormány a Rászoruló Személyeket Támogató Operatív Program (RSZTOP) keretében segíti a leginkább rászorulókat. Az RSZTOP keretében a szegénység csökkentése érdekében racionalizált, különösen a gyermekekre összpontosító intézkedések végrehajtására kerül sor. 2022-ban rendszeresen került sor tartós élelmiszer osztásra.

A Szociális és Gyermekvédelmi Főigazgatóság Bács-Kiskun Megyei Kirendeltsége a Szolgálattal megkötött együttműködési megállapodás alapján a RSZTOP program keretén beül a Főigazgatóság munkatársai havi rendszerességgel szállítanak ki élelmiszercsomagot. A csomagok kiosztását a Szolgálat egy munkatársa és a Főigazgatóság munkatársa végzik. A kedvezményezettek kiértesítését, a helyszín biztosítását és a kiosztás megfelelő lebonyolítását a Szolgálat biztosítja. A kis jövedelemmel rendelkező nyugdíjasok (379 fő) és a gyermekvédelmi ellátásban részesülő 0-3 év közötti gyermekeket nevelő családok (18 család) részesülnek ebből a segélyből, illetve a 7-14 éves korosztály is.

A Szolgálat működése során a településen kiváló együttműködést folytat a helyi ellátórendszerrel, a gyermekvédelmi rendszerrel. A lakosság és az ügyfelek bizalommal fordulnak Szolgálathoz információért segítségért és támogatásért.

**Család- és Gyermekjóléti Központ**

Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család- és Gyermekjóléti Központ. (továbbiakban: Központ)

A Központ Kiskőrösi Járáshoz tartozó 15 település területén biztosítja az ellátást.

***A család és gyermekjóléti központ feladatai***

A gyermekjóléti szolgáltatás olyan, a gyermek érdekeit védő speciális személyes szolgáltatás, mely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, a családból kiemelt gyermek visszahelyezését.

A Központ a gyermek családban nevelkedése, a veszélyeztetettség megelőzése, megszüntetése érdekében a szükségleteknek megfelelő egyéni és csoportos speciális szolgáltatásokat, programokat nyújt.

Speciális szolgáltatások:

* Készenléti szolgálat,
* Kapcsolattartási ügyelet,
* Kórházi szociális munka, (együttműködési megállapodás, mert a járásban nincs kórház)
* Jogi tanácsadás – heti 2 órában
* Pszichológiai tanácsadás heti 20 órában
* Közvetítői szolgáltatás (mediáció)
* Óvodai és iskolai szociális segítő tevékenység
* Szociális diagnózis felvétele

A járásban működő szolgálatok családsegítői részére havi rendszerességgel tartottak szakmaközi **megbeszélést.** Törekedtek a személyes találkozások megszervezésére, de olykor on-line formában tartották a kapcsolatot a szakemberekkel. Rendszeres téma volt a megbeszéléseken a gyermekvédelmi informatikai rendszerhez kapcsolódó feladatok ellátása a családsegítők kérésére.

A Központban dolgozó esetmenedzserek fő feladata a hatósági intézkedésekhez kapcsolódó feladatok, melyek az alábbiak szerint alakultak 2022. évben:

2022. évben a hatósági intézkedésekhez kapcsolódó tevékenységek:

|  |  |  |
| --- | --- | --- |
| Tevékenység megnevezése | Tevékenységek száma | Érintett személyek |
|  |  |  |
| Szociális segítő tevékenység | 78 | 83 |
| Esetkonferencián részvétel | 28 | 75 |
| Első védelembevételi tárgyaláson részvétel | 48 | 129 |
| VV. tárgyalás felülvizsgálata | 72 | 164 |
| Elhelyezési értekezleten, tárgy. részvétel | 9 | 29 |
| Családlátogatás | 884 | 689 |
| Önálló környezettanulmány készítése | 128 | 210 |
| Környezettanulmány készítésében közreműködés | 2 | 3 |
|  |  |  |

2022. évben 575 gyermek került a Központ nyilvántartásába. A nyilvántartásba vett gyermekek vonatkozásában nem minden esetben került sor hatósági intézkedésre. Több esetben a kivizsgálás eredménye nem indokolta a hatósági intézkedést.

Az alábbi táblában a véglegesített hatósági intézkedésben érintettek száma szerepel településszintű megosztásban a 2022. december 31-i állapot szerint.

|  |  |  |  |  |  |
| --- | --- | --- | --- | --- | --- |
|  | **Védelembe-vétel** | **Nevelésbe vétel** | **Ideiglenes hat. elh.** | **Utógon-dozás** | **Összesen** |
| **Akasztó** | **10** | **6** | **0** |  | **16** |
| **Bócsa** | **3** | **5** | **1** |  | **9** |
| **Császártöltés** | **6** | **7** |  |  | **13** |
| **Csengőd** | **24** | **11** |  |  | **35** |
| **Fülöpszállás** | **13** | **11** | **7** | **2** | **33** |
| **Imrehegy** | **8** | **0** | **0** |  | **8** |
| **Izsák** | **41** | **56** | **0** | **1** | **98** |
| **Kaskantyú** | **4** | **5** | **0** |  | **9** |
| **Kecel** | **52** | **20** | **4** |  | **76** |
| **Kiskőrös** | **38** | **53** | **3** | **1** | **95** |
| **Páhi** | **3** | **6** | **0** |  | **9** |
| **Soltszentimre** | **6** | **4** | **0** |  | **11** |
| **Soltvadkert** | **24** | **25** | **3** |  | **52** |
| **Tabdi** | **2** | **2** | **0** |  | **4** |
| **Tázlár** | **18** | **3** | **1** |  | **22** |
| **Mindösszesen** | **252** | **215** | **18** | **5** | **490** |

2022-ben hatósági intézkedések száma, felülvizsgálatok nélkül:

* Védelembevétel: 69
* Megelőző pártfogás: 4
* Ideiglenes elhelyezés: 11
* Nevelésbe vétel: 25
* Családbafogadás 14
* Gondozási helyváltoztatás 2

Természetesen ennél magasabb volt a megkeresések száma, azonban nem minden esetben volt szükséges valamilyen gyermekvédelmi intézkedésre javaslatot tenni.

2022-ben az alábbi problémákkal kerültek a gyermekvédelem rendszerébe a gyermekek:

|  |  |  |
| --- | --- | --- |
| Ok | Veszélyezte-tettség fő okaElsődlegesen hozott | Fő probléma mellett még megjelent (fő okkal együtt) |
| Nevelési probléma | 82 | 311 |
| Szülők család életvitele | 231 | 384 |
| Családi konfliktus | 47 | 107 |
| Szülők betegsége | 6 | 14 |
| Családon belüli bántalmazás | fizikai | 12 | 33 |
| lelki | 6 | 27 |
| szexuális | 3 | 5 |
| Elhanyagolás  | fizikai | 142 | 210 |
| lelki | 9 | 154 |
| Egyéb személyek általi veszélyezt. | 1 | 3 |
| Iskolai kirekesztés, erőszak | 0 | 6 |
| Kortárs csoport negatív hatása 0 | 2 | 22 |
| Elégtelen lakáskörülmények | 14 | 87 |
| Kilakoltatás veszélye | 0 | 4 |
| Munkanélküliség | 0 | 36 |
| Gyermekintézménybe való beilleszkedési nehézség | 3 | 26 |
| Drogfogyasztás | 0 | 2 |
| Alkoholfogyasztás | 0 | 7 |
| Játékszenvedély | 0 | 1 |
| Csavargás | 0 | 20 |
| Tankötelezettség elmulasztása  | 28 | 71 |
| Egyéb  | 12 | 27 |
| Tartós betegség | 2 | 6 |
| Fogyatékosság | 2 | 9 |
| magatartás/tanulási zavar  | 26 | 28 |
| Anyagiak  | 2 | 166 |

A fenti statisztikai adatok jól mutatják, hogy az adott problémával érkező kliensek még számtalan problémával küzdenek, melyek az esetkezelés, a feltárás során derülnek ki. Például 82 gyermek nevelési probléma okán került a rendszerbe, viszont más problémával megjelenteket is figyelembe véve még 311 gyermek esetében jelentkezett nevelési probléma is.

## Jelzőrendszer működtetése

A járási jelzőrendszeri tanácsadó a jogszabályban meghatározott feladatainak ellátása során koordinálja a járás területén működő jelzőrendszerek munkáját, részt vesz az esetmegbeszéléseken, esetkonferenciákon, éves szakmai tanácskozásokon.

Az év elején a járványügyi helyzet még nehezítette a kommunikációt azzal, hogy a személyes találkozások nem minden esetben valósulhattak meg személyesen.

Az intézkedési terv elkészítéséhez szükséges támogatást és segítséget a jelzőrendszeri tanácsadó megadta. A járás területén a jelzőrendszeri tagok és a család és gyermekjóléti szolgálatok között nem jeleztek konfliktusos helyzetet. A jelzőrendszer vonatkozásában is az EMMI által kiadott útmutató szerint jártak el.

A járási jelzőrendszeri tanácsadó kapcsolatot tart a szolgálatoknál működő jelzőrendszeri felelősökkel, a módszertani hálózati szakértővel és a Bács-Kiskun Vármegyei Kormányhivatallal, aki a jelzőrendszer harmadik szintjének feladatait látja el.

Település szinten az alábbi szám-adatok szerint érkeztek a jelzések:

|  |  |  |  |  |
| --- | --- | --- | --- | --- |
|   | 2019. | 2020. | 2021. | 2022. |
| AKASZTÓ | 40 | 27 | 28 | 31 |
| BÓCSA | 8 | 132 | 11 | 13 |
| CSÁSZÁRTÖLTÉS | 36 | 113 | 36 | 63 |
| CSENGŐD | 17 | 60 | 38 | 40 |
| FÜLÖPSZÁLLÁS | 49 | 37 | 41 | 45 |
| IMREHEGY | 2 | 2 | 1 | 17 |
| IZSÁK | 36 | 95 | 37 | 63 |
| KASKANTYÚ | 7 | 4 | 8 | 8 |
| KECEL | 110 | 108 | 159 | 119 |
| KISKŐRÖS | 51 | 40 | 83 | 84 |
| PÁHI | 15 | 14 | 21 | 7 |
| SOLTSZENTIMRE | 25 | 37 | 64 | 32 |
| SOLTVADKERT | 49 | 183 | 53 | 65 |
| TABDI | 12 | 330 | 26 | 13 |
| TÁZLÁR | 12 | 18 | 24 | 26 |

**Szolgálatoktól érkező heti jelentések összegyűjtése, monitorozása, elemzése és összesítése:**

A heti jelentések adatainak folyamatos feldolgozása 2022-ben is fontos prioritása a jelzőrendszeri tanácsadó munkájának. A jelzések bekérésére szolgáló nyomtatvány továbbra is a vármegyei hálózati szakértő által megküldött formátumú adattábla, melyen egységesen küldik meg a Család- és Gyermekjóléti Szolgálatok munkatársai heti rendszerességgel a hozzájuk beérkező jelzéseket.

Amennyiben a szolgálat részéről nem adekvát intézkedés történne a jelzőrendszeri tanácsadó szakmai segítséget nyújt számára, ilyen jellegű probléma járásunkban nem merült fel, a szakemberek felkészültek, tapasztaltak, a pályakezdők pedig rendszeresen kikérik a Központ tanácsát azokban az ügyekben, ahol dilemmáik merülnek fel.

A heti jelentések értékelésekor megjelenő adatok rámutatnak az egyes települések jelzőrendszeri működésének jellegzetességeire, honnan érkeznek a jelzések, milyen típusúak a megjelenő problémák, kik az aktív és passzív tagok.

A heti jelentések kutatások és elemzések alapjául szolgálnak, ezekből statisztika készül, mely megvilágíthatja a működés problémáit és jó támpontul szolgál az esetleges korrekciók elvégzéséhez.

Kiskőrös Járás tekintetében 2022. évben a településekről az alábbi megosztásban és számban érkeztek jelzések:

|  |  |  |  |
| --- | --- | --- | --- |
| **Év** | **Gyermek** | **Felnőtt** | **Jelzés összesen:** |
| 2021. | 518 | 112 | 630 |
| 2022.  | 468 | 158 | 626 |

A legtöbb jelzés az **oktatási-nevelési intézmények**től érkezik. 2022. évben 281 alkalommal történt jelzés a járás család és gyermekjóléti szolgálatai felé. A rossz bámásmód lehet fizikai, érzelmi, szexuális és egyéb jellegű, és megvalósulhat aktív (cselekvő) és passzív (elhanyagoló) magatartással. A gyermeket rossz bánásmód érheti családon belül, illetve családon kívül. Minden olyan mulasztás vagy baj okozás, akár szándékos, akár tudatlanságból, nemtörődömségből stb. amely árt a gyermek egészségének, lassítja, akadályozza a szomatikus, mentális és érzelmi fejlődését. Kiskőrös járásban zömében az iskolai hiányzás, igazolatlan hiányzás, súlyos magatartási és beilleszkedési problémákról, önsértésről, cyberbullying - internetes zaklatásról, társak elleni agresszió, labilis pszichés állapotról, fejtetvességről, családon belüli bántalmazásról szólnak a jelzések.

|  |  |  |
| --- | --- | --- |
| **Év** | **Kisgyermek napközbeni ellátást nyújtók** | **Köznevelési intézmény** |
| **2021.** | 15 | 322 |
| **2022.**  | 14 | 267 |

A jelzések száma alakulása alapján elmondható, hogy a tavalyi évhez képest kevesebb jelzés érkezett a települések szolgálatai felé az oktatási-nevelési intézmények tekintetében. 2021 évben a kisgyermek napközbeni ellátást nyújtók tekintetében 15, míg 2022 évben 14 jelzés érkezett. Köznevelési intézményektől a 2021 évben 322, 2022 évben 267 jelzés érkezett.

## Óvodai iskolai szociális segítő tevékenység

Az óvodai és iskolai szociális segítők teljes létszámban látják el feladataikat. A hét négy napján az intézményekben tevékenykednek, és heti egy napon tartanak stábnapot, amikor lehetőség van a team munkára, a bonyolultabb esetek átbeszélésére, az adminisztrációk véglegesítésére, egyéni esetek dokumentálására.

Minden intézményben kifüggesztett ajtótáblán látható, hogy az adott segítőnek mikor és hol van fogadóórája, illetve milyen telefonszámon, e-mailen érhetik el a segítséget kérők.

Egyéni feladatellátás keretében végeznek tanácsadást, konzultációt, információnyújtást, jelzéseket fogadnak, illetve küldenek. Az oktatási intézményekben kialakult konfliktusok kezelésében igyekeznek segítséget nyújtani. Módszereik között szerepel, hogy a gyermekeket megfigyelik az óvodai csoportban, illetve az iskolai óra alatt, delegálnak, családlátogatásokon is részt vesznek indokolt esetben. Jelzőrendszeri tagként az esetmegbeszéléseke, illetve az esetkonferenciákon járulnak hozzá a megalapozott szakmai véleményhez.

Az iskolákban rendszeresen megjelenő igazolatlan hiányzások okainak kiderítésére, az okok megszüntetésére irányuló munkában is részt vesznek.

A tavalyi évben megkezdett meseszínház óvodásoknak, mely a szociális kompetenciák fejlesztését célozta meg tovább folytatták, és ebben az évben 12 helyszínen tartották meg a programot.

A nyári szünet ideje alatt kapcsolódtak még azokhoz a járáshoz tartozó településeken szervezett nyári táborokba, ahol az egyszemélyes családsegítőtől erre felkérés érkezett. Igy segítséget nyújtottak Páhin, Soltszentimrén és Császártöltésen.

Egyre inkább igényt tartanak a szociális segítő munkájára az intézmények, mind egyéni, mind csoportos, mind közösségi munkában.

2022-es évben 2139 gyermekkel vették fel a kapcsolatot a segítők.

Meghívást kapott az EGYMI óvodai és iskolai szociális segítője – Bozó – Kutyifa Eszter -, hogy tartson előadást szociális kompetenciák fejlesztésének témakörében.

***Szociális diagnózis***

Szociális szolgáltatás, vagy gyermekjóléti szolgáltatás igénybevételének szükségessége esetén kezdeményezhető a diagnózis készítése, de ide nem érthető a gyermekek napközbeni ellátása. Diagnózis elkészítéséhez az ügyfél hozzájárulása szükséges, hozzájárulás nélkül a diagnózis nem készíthető el.

Az elkészült szociális diagnózisok száma 2022. évben magasabb számot mutatott az elmúlt évekhez viszonyítva.

Azonban a magasabb számot nem az indikálta, hogy a család- és gyermekjóléti szolgálatok magasabb számban küldték volna a hozzájuk fordulókat, inkább azok a családok kerültek képbe, akiknek gyermekei nem érintettek hatósági intézkedésekben, azonban valamilyen probléma miatt a család- és gyermekjóléti központhoz fordultak, Őket a diagnosztához delegálták, aki az elkészült diagnózissal a szükséges szolgáltató felé irányította az érintetteket.

|  |  |
| --- | --- |
| Év |  Beérkezett kérelem |
| 2018 | 77 |
| 2019 | 74 |
| 2020 | 21 |
| 2021. | 7 |
| 2022. | 25 |

***Prevenciós programok, rendezvények***

**Húsvéti ünnepváró**  keretében gyermekek számára kreatív csoportfoglalkozást biztosítottak a Városi Könyvtárral közös szervezésben. Ez a program régi hagyomány, melyet ebben az évben is szívesen keresték fel gyermekek és szüleik. Hangsúlyos a hagyományőrzés, a közös munka gyermekek és szüleik között, mely erősíti a szülő-gyermek kapcsolatot.

Ezt a programot nagyon szeretik a gyermekek és a szüleik is egyaránt, mert a közös munka élményt jelent. Egy-egy új technikát tanulhatnak meg, egy-egy új eszközzel is megismerkedhetnek, melyek az otthoni saját hasznos szabadidő elfoglaltságra sarkallja őket. Ez mindenképpen egy fontos prevenciós elem, ezzel szeretnék a Központ családsegítői azt támogatni, hogy csellengés, csavargás helyett idejüket hasznosan töltsék el.

EFOP pályázat keretein belül valósult meg a **tanya – kavalkád** program. Külterületi családok kerültek megszólításra, ahol a szűrővizsgálatokon, a családi vetélkedőkön túl mind a szülők, mind a gyermekek megmutathatták kreativitásukat. Minden a tanyasi élet köré szerveződött így készíthettek gyümölcsformájú hűtőmágneseket, tanyasi állatokat megmintázó ajtókopogtatókat, varrhattak kismalac-párnát. Az arcfestést sem maradt ki a programok sokaságából. Pályázati forrásnak köszönhetően a vendéglátásra is sor került az egész napos program részeként.

Ugyanezen EFOP pályázat keretében az óvodai és iskolai szociális segítők az „**Alkoss szabadon”** gyermektáborban nyújtottak 5 napos segítséget. Kreativitásukkal és ötleteikkel színesítették a gyermekek számára biztosított tábort.

**Zsebiprojekt** hagyományosan az óvodák prevenciós zárónapja, melyen a Kiskőrösi óvodák minden nagy csoportja jelen volt. A nem túl jó időjárás miatt a rendezvény megszervezésére a Kiskőrösi Tűzoltólaktanyába került sor.

Az óvodai és iskolai szociális segítők munkarendjében a nyári szünet időszakában az intézmények látogatása nem volt aktuális. Felmérték az igényeket, és „**Központban a gyermek”** elnevezéssel nyáritábort szerveztek a nagy igényre tekintettel augusztus első két hetében fogadtak kétszer húsz gyermeket. A palettán igen sok programmal kedveskedtek a gyermekeknek, sportvetélkedők, kézműves foglalkozások, kirándulások tették színessé a napot. A program helyszíne az Erdőtelki óvoda volt. Ezt a programot hagyománnyá szeretnék varázsolni, és a későbbiekben megoldást szeretnének találni az ebédeltetésre és akkor a tábor egész napos lehet.

A rendőrséggel közösen bűnmegelőzési program keretében **„Tesco – Családi nap”** programon vettek részt. Helyszín a Tesco parkolója, melynek nagy előnye volt, hogy az oda érkező vásárlók között sok felnőtt és gyermek érdeklődését felkeltették.

Év végén a karácsonyi ünnepekre hangolódva **„Legyen egy kívánságod”** program került megszervezésre. A kiskőrösi óvodákba járó gyermekek rajzoltak az óvodai és iskolai szociális segítő által kiosztott (karácsonyi idézettel fejlécezett) lapokra, melyeket a város különböző pontjain rejtettek el, így karácsonyi jókívánságot találhattak a város lakói.

A gyermekek annyira lelkesek voltak, hogy a vártnál sokkal több rajz és jókívánság került vissza a szervezőhöz. Így az intézményhez kapcsolódó Idősek Otthona lakóinak is juttattak ezekből az üdvözletekből.

Karácsonyi ünnepvárás jegyében a Művelődési Központban került megszervezésre a Városi Gyermekkönyvtárral való közös kézműves program gyermekeknek. A program azon túl, hogy a szabadidő hasznos eltöltésére is alkalmas, hagyományőrző funkcióját is betölti. A gyermekek szívesen ismerkednek meg új technikákkal, és örömmel tölti el őket a saját kezű ajándék készítés.

**A gyermekek napközbeni ellátásának, gyermekek átmeneti gondozásának biztosítása**

## A gyermekek napközbeni ellátásának biztosítása a városban bölcsődében, óvodában és iskolai napköziben történik.

A **bölcsőde**i ellátást az önkormányzat által fenntartott Egészségügyi, Gyermekjóléti és Szociális Intézmény keretében működő bölcsőde biztosítja **62 férőhelyen**, 6 bölcsődei csoportban, 100 %-os a kihasználtsággal. A 6 bölcsődei csoportból 2 csoport mini csoport 7-7 gyermek részvételével.

Egy bölcsődei csoportban –egészséges gyermek esetén – **legfeljebb 12 gyermek gondozható.** Amennyiben a bölcsődei csoportban valamennyi gyermek betöltötte a második életévét, legfeljebb 14 gyermek nevelhető, gondozható.

**2022/2023.** nevelési évre **57** szülő nyújtott be bölcsődei elhelyezés iránt kérelmet, 2 gyermek férőhely hiány miatt várólistára került.

A bölcsődét **2022**. év folyamán: 95 gyermek vette igénybe, ebből óvodai nevelésbe távozott **35** gyermek.

**2022.** évben újként felvett gyermekek száma: **52 fő**.

**2022.** évben a jelzőrendszer nem javasolta gyermek felvételét.

Az önkormányzat által fenntartott Kiskőrösi Óvodák keretében négy tagóvoda működik. 2022. évben 89 gyermeket írattak be először az **óvodák**ba, összesen 365 gyermek részesül óvodai ellátásban. A Kiskőrösi Evangélikus Iskola Harangvirág Óvodájába 2022. évben összesen 125 gyermek részesült az ellátásban.

A Kiskőrösi Bem József Általános Iskolában 558 gyermek tanult, akik közül 285 fő részesült **napközis ellátásban**.

Kiskőrösi Evangélikus Iskola Petőfi Sándor Általános Iskolájában 561 gyermek tanult, akik közül átlagosan 206 gyermek részesült napközis ellátásban.

A Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában 2022. évben 150 gyermekkel foglalkoztak, akik közül óvodás 19 gyermek, általános iskolás 102 fő, készségfejlesztő szakiskolás 26 fő, fejlesztő-nevelés oktatásban 3 fő részesült.

2022. évben gyermekek átmeneti gondozására nem került sor, gyermek helyettes szülőnél történő elhelyezése nem történt.

**4. Szakmai ellenőrzések tapasztalatai**

2022. évben szakmai ellenőrzés nem történt.

**5. Jövőre vonatkozó javaslatok**

A jogszabályoknak megfelelően az Önkormányzat intézmények fenntartásával és ellátási szerződés útján biztosítja a gyermekjóléti, gyermekvédelmi feladatok szakmai hátterét. Továbbra is kiemelten fontos a jelzőrendszeri tagok szoros együttműködése, egymás tájékoztatása, a közös segítségnyújtás, hiszen csak ez nyújt megfelelő garanciát a megfelelő időben nyújtott szükséges segítségnek.

Nagyon fontos a prevenciós rendezvények megtartása a jövőben is, hiszen ezeken az alkalmakon egy kötetlenebb formában valósul meg nemcsak a gyermekekkel, hanem sok esetben az egész családdal a kapcsolattartás, a velük való kommunikáció. Ezeken a programokon lehetősége van az egész családnak megismerni azokat a szakembereket, akikhez probléma esetén bátran fordulhatnak.

**6. Bűnmegelőzési program**

Bűnmegelőzési program a településen nem készült.

**A gyermekkorú és fiatalkorú bűnelkövetők és az általuk elkövetett bűncselekmények számának alakulása Kiskőrös városban 2022. évben**:

A Kiskőrösi Rendőrkapitányság Bűnügyi Osztályának tájékoztatása szerint a Kiskőrösi Rendőrkapitányság kiskőrösi illetékességi területén 2022. évben

* szabálysértést 1 fő (lopás)
* bűncselekményt 3 fő (lopás, zaklatás)

fiatalkorú követett el, melyekről a család- és gyermekjóléti szolgálatot minden esetben értesítették.

6 jelzéssel életek a területileg illetékes jegyző felé hozzátartozók közötti erőszak (könnyű testi sértés, zaklatás) miatt. Ideiglenes megelőző távoltartás elrendelésére nem került sor.

A gyermekjóléti szolgálat felé 2 jelzést küldtek hozzátartozók közti erőszak miatt, mivel gyermek is tanúja volt az erőszaknak.

A Kiskőrösi Rendőrkapitányság rendszeresen tart a településen minden korosztálynak preventív foglalkozásokat bűn- és baleset-megelőzési témakörben. Részt vesznek igény szerint helyi rendezvényeken, akár a szolgálat vagy iskolai, települési szervezésben (egészség nap/hét, nyári tábor, különböző projekt napok/hetek stb.)

**7. Civil szervezetek részvétele**

A gyermekeket érintő civil szerveződés nem alakult a városban, viszont minden évben érkeznek a gyermekek, családok részére felajánlások, melyek szétosztásában a Család- és Gyermekjóléti Szolgálat, a Család-és Gyermekjóléti Központ és az Önkormányzat működik közre.

**Kiskőrös, 2023. május 11.**

**Domonyi László s.k.,**

 **polgármester**